《题渡水罗汉画》
宋代·庞谦孺

偏袒右肩赤一膊，开颜含笑不作恶。
广深莫种金莲花，故使浮杯衬双脚。
心既忘形亦忘怖，徒使旁观毛发竖。
本无行止令人图，竟到彼岸归何处。
我知画者意识真，是故古来传到今。
亦无此心可得惊，亦无此身可得沈。
浪头乘风正得路，不动诘严几时去。
从今不往亦不还，一幅之间作常住。
君不闻古人只作如是观，请公莫问何以故。

作者简介：庞谦孺（一一一七～一一六七），字祐甫，晚号白蘋老人，单州（今山东单县）人，寓居吴兴。高宗绍兴十年（一一四○），以季父恩为将仕郎。历泰州海陵尉，两浙西路提点刑狱司干办公事，江南东路转运司干办公事，镇江府观察推官。孝宗乾道三年（一一六七）权监饶州景德镇，寻卒，年五十一。有《白蘋文稿》十卷，已佚。事见《南涧甲乙稿》卷二二《祐甫墓志铭》。今录诗三十四首。